## Rješenje kojim se utvrđuje da je za trgovačko društvo Jadran-produkt d.o.o., Zagreb i Michaela Ljubasa iz Zagreba stjecanjem 6.100 dionica javnog dioničkog društva Elektropromet d.d., Zagreb, nastala

### NN 98/2008 (27.8.2008.), Rješenje kojim se utvrđuje da je za trgovačko društvo Jadran-produkt d.o.o., Zagreb i Michaela Ljubasa iz Zagreba stjecanjem 6.100 dionica javnog dioničkog društva Elektropromet d.d., Zagreb, nastala

# HRVATSKA AGENCIJA ZA NADZOR FINANCIJSKIH USLUGA

**3013**

Na temelju odredbe članka 15. stavka 1. točka 10. i članka 8. stavka 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 47. stavka 1. i članka 48. stavka 1. i stavka 3. točke 1. Zakona o
preuzimanju dioničkih društava (»Narodne novine« broj 109/07), Uprava Hrvatske
agencije za nadzor financijskih usluga, u predmetu utvrđivanja postojanja obveze
objavljivanja ponude za preuzimanje trgovačkog društva Elektropromet d.d.,
Zagreb, Avenija Dubrovnik 6, na sjednici održanoj 21. kolovoza 2008. godine
donijela je

## RJEŠENJE

I. Utvrđuje se da je za trgovačko društvo Jadran-produkt d.o.o., Zagreb,
Tomislavova 11, MBS: 080369828 i Michaela Ljubasa, rođenog 16. listopada 1968.
godine, s prebivalištem u Zagrebu, Savska cesta 166, stjecanjem 6.100 dionica
javnog dioničkog društva Elektropromet d.d., Zagreb, Avenija Dubrovnik 6, 19.
svibnja 2008. godine, nastala obveza objavljivanja ponude za preuzimanje tog
društva.
II. Nalaže se trgovačkom društvu Jadran-produkt d.o.o., Zagreb, Tomislavova 11,
MBS: 080369828 i Michaelu Ljubasu, rođenom 16. listopada 1968. godine, s
prebivalištem u Zagrebu, Savska cesta 166, da u roku od 30 dana od dana
konačnosti ovog rješenja u skladu sa Zakonom o preuzimanju dioničkih društava
podnesu Hrvatskoj agenciji za nadzor financijskih usluga zahtjev za odobrenje
objavljivanja ponude za preuzimanje, ponudu za preuzimanje i isprave iz članka
22. stavka 3. Zakona o preuzimanju dioničkih društava.
III. Trgovačko društvo Jadran-produkt d.o.o., Zagreb, Tomislavova 11, MBS:
080369828 i Michael Ljubas, rođen 16. listopada 1968. godine, s prebivalištem u
Zagrebu, Savska cesta 166, ne mogu ostvariti pravo glasa iz svih stečenih
dionica javnog dioničkog društva Elektropromet d.d., Zagreb, od dana kada su
došli u zakašnjenje za podnošenje zahtjeva za odobrenje objavljivanja ponude za
preuzimanje, do dana izvršenja te obveze.
IV. Nalaže se trgovačkom društvu Elektropromet d.d., Zagreb, Avenija Dubrovnik
6, da ovo rješenje dostavi dioničarima društva ili omogući dostavu rješenja
putem Središnje depozitarne agencije d.d., Zagreb, Heinzelova 62/a, u roku od 15
dana od dana zaprimanja rješenja.
V. Nalaže se trgovačkom društvu Jadran-produkt d.o.o., Zagreb, Tomislavova 11,
MBS: 080369828 i Michaelu Ljubasu, rođenom 16. listopada 1968. godine, s
prebivalištem u Zagrebu, Savska cesta 166, da u roku od 5 dana od dana
zaprimanja rješenja plate administrativnu pristojbu u iznosu od 2.000,00 kuna u
korist državnog proračuna i naknadu u iznosu od 20.000,00 kuna u korist
žiro-računa Hrvatske agencije za nadzor financijskih usluga broj
2390001-1100329373, jer će u protivnom navedeni iznosi biti naplaćeni prisilnim
putem.
VI. Ovo rješenje objavit će se u »Narodnim novinama«.

```
Obrazloženje
```

Ad I. Hrvatska agencija za nadzor financijskih usluga (dalje u tekstu: Agencija)
provela je sukladno odredbama članka 47. stavka 1. Zakona o preuzimanju
dioničkih društava (dalje u tekstu: ZPDD) postupak nadzora nad stjecanjem
dionica trgovačkog društva Elektropromet d.d., Zagreb, Avenija Dubrovnik 6,
burzovne oznake ELPR-R-A (dalje u tekstu: Ciljno društvo).
Ad II. Uvidom u predmet Agencije, klasa: 052-02/08-01/19, utvrđeno je kako
slijedi.
Na temelju podataka s internetskih stranica sudskog registra i podataka
Središnje depozitarne agencije d.d., Zagreb, Heinzelova 62/a (dalje u tekstu:
SDA), utvrđeno je da je Ciljno društvo javno dioničko društvo u smislu odredbi
članka 114. stavka 1. točke 2. Zakona o tržištu vrijednosnih papira (»Narodne
novine« broj 84/02, 138/06) i članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03, 26/08), budući da temeljni kapital Ciljnog društva iznosi
100.458.000,00 kuna te na zadnji dan u svim mjesecima od listopada 2003. do
lipnja 2008. godine ima više od 100 dioničara.
Prema podacima SDA na dan 26. svibnja 2008. godine, na vlasničkom računu
Michaela Ljubasa iz Zagreba, Savska cesta 166, upisano je ukupno 29.933 dionice
odnosno 8,94% dionica s pravom glasa Ciljnog društva.
Nadalje, prema podacima SDA od istog dana na vlasničkom računu trgovačkog
društva Jadran-produkt d.o.o., Zagreb, Tomislavova 11, upisano je 51.190 dionica
koje čine 15,29% dionica s pravom glasa Ciljnog društva.
Također, na skrbničkom računu broj 5422396 čiji je vlasnik trgovačko društvo
Podravska banka d.d. (zbirni račun za lombard-pravne osobe) na isti dan upisano
je 7.536 dionica odnosno 2,25% dionica s pravom glasa Ciljnog društva. Temeljem
podataka trgovačkog društva Podravska banka d.d. kao banke skrbnika od 3. lipnja
2008. godine utvrđeno je da je vlasnik predmetnih 7.536 dionica Ciljnog društva
koje se vode na navedenom skrbničkom računu trgovačko društvo Jadran-produkt
d.o.o., Zagreb, Tomislavova 11.
Prema dokumentaciji koju je Agencija zaprimila 4. srpnja 2008. godine od
Trgovačkog suda u Zagrebu utvrđeno je da je Michael Ljubas iz Zagreba 100%
vlasnik trgovačkog društva Jadran-produkt d.o.o., Zagreb.
U smislu odredbe članka 5. stavka 3. i stavka 4. točke 1. ZPDD-a
Michael Ljubas iz Zagreba djeluje zajednički s trgovačkom društvom
Jadran-produkt d.o.o., Zagreb, budući da u istome ima 100% udjela u temeljnom
kapitalu.
Slijedom navedenog, trgovačko društvo Jadran-produkt d.o.o., Zagreb i Michael
Ljubas iz Zagreba zajedno drže ukupno 88.659 dionica odnosno 26,48% dionica s
pravom glasa Ciljnog društva.
Uvidom u podatke SDA utvrđeno je da je trgovačko društvo Jadran-produkt d.o.o.,
Zagreb, 19. svibnja 2008. godine sklopilo više transakcija na Zagrebačkoj burzi
kojima je steklo ukupno 6.100 dionica Ciljnog društva. Preknjižba predmetnih
dionica provedena je u sustavu SDA 23. svibnja 2008. godine.
Dakle, trgovačko društvo Jadran-produkt d.o.o., Zagreb i Michael Ljubas iz
Zagreba su stjecanjem 6.100 dionica s pravom glasa Ciljnog društva od strane
trgovačkog društva Jadran-produkt d.o.o., Zagreb, na Zagrebačkoj burzi 19.
svibnja 2008. godine, prešli kontrolni prag od 25% dionica s pravom glasa
Ciljnog društva pri čemu je nastala obveza objavljivanja ponude za preuzimanje
Ciljnog društva, sukladno članku 9. stavku 1., a u svezi s člankom 5. stavkom 3.
i stavkom 4. točka 1. ZPDD-a.
Ad III. Dana 8. srpnja 2008. godine, Agencija je po službenoj dužnosti pokrenula
upravni postupak radi donošenja rješenja iz članka 48. stavka 1. i stavka 3.
točke 1. ZPDD-a, te je sukladno odredbama članka 135. stavka 1. i članka 8.
stavka 1. Zakona o općem upravnom postupku (»Narodne novine« broj 53/91 i 103/96
– Odluka Ustavnog suda Republike Hrvatske, broj Us-248/94), pozvala trgovačko
društvo Jadran-produkt d.o.o., Zagreb i Michaela Ljubasa iz Zagreba, da se u
roku od sedam dana od dana zaprimanja pismena Agencije očituju o naprijed
navedenim činjenicama i izvršavanju obveze objavljivanja ponude za preuzimanje
Ciljnog društva.
Navedeno pismeno Agencije trgovačko društvo Jadran-produkt d.o.o., Zagreb,
zaprimilo je 10. srpnja 2008. godine te je 17. srpnja 2008. godine Agenciji
dostavilo svoje očitovanje. U istome je u bitnome navedeno da je trgovačko
društvo Jadran-produkt d.o.o., Zagreb, ugovorom sklopljenim izvan burze prodalo
7.536 dionica Ciljnog društva koje su pod zalogom Podravske banke d.d. i to
društvu Godimento d.o.o., Krapanj, Obala II 17. Također, u očitovanju je
navedeno da je kupac preuzeo obvezu otplate duga prema Podravskoj banci d.d. te
da je »stekao pravo vlasništvo na dionicama koje nije vidljivo u evidenciji SDA,
jer isto nije provedeno dok se ne skine zabilježba Podravske banke d.d.«.
Dana 31. srpnja 2008. godine trgovačko društvo Jadran-produkt d.o.o., Zagreb, je
dostavilo Agenciji presliku ugovora o kupoprodaji dionica sklopljenog 12.
svibnja 2008. godine između trgovačkog društva Jadran-produkt d.o.o., Zagreb,
kao prodavatelja i trgovačkog društva Godimento d.o.o., Krapanj, kao kupca 7.536
dionica Ciljnog društva.
Odredbom članka 128. stavka 1. Zakona o tržištu vrijednosnih papira propisano je
da se vlasništvo i prava koja proizlaze iz nematerijaliziranih vrijednosnih
papira, na temelju valjanog pravnog posla kojemu je cilj stjecanje vlasništva,
stječu njegovim prijenosom s računa nematerijaliziranih vrijednosnih papira
prenositelja na račun nematerijaliziranih vrijednosnih papira stjecatelja.
Također, u stavku 2. istog članka određeno je da se vlasništvo stječe u trenutku
njegova upisa na račun nematerijaliziranih vrijednosnih papira stjecatelja, što
se sukladno stavku 3. istog članka na odgovarajući način primjenjuju i na
prestanak vlasništva.
Slijedom navedenog, sklapanjem ugovora o kupoprodaji dionica između društava
Jadran-produkt d.o.o., Zagreb, i Godimento d.o.o., Krapanj, još nije došlo do
prijenosa vlasništva nad dionicama, odnosno na dan 19. svibnja 2008. godine
trgovačko društvo Jadran-produkt d.o.o. je i dalje bilo vlasnik 7.536 dionica
Ciljnog društva upisanih na zbirnom skrbničkom računu broj 5422396 Podravske
banke d.d.
Michael Ljubas je poziv na davanje očitovanja zaprimio 6. kolovoza 2008. godine,
no Agenciji nije u ostavljenom roku dostavio svoje očitovanje.
Ad IV. Odredbom članka 48. stavka 1. točke 1. ZPDD-a propisano je da će Agencija
kada utvrdi nepravilnosti i/ili nezakonitosti, rješenjem naložiti poduzimanje
radnji koje pridonose uspostavljanju zakonitosti. U stavku 2. istog članka
propisano je da će Agencija rješenjem odrediti rok za izvršenje i dostavljanje
dokaza o učinjenom, dok je u stavku 3. točki 1. istog članka propisano da kada
utvrdi postojanje nepravilnosti i/ili nezakonitosti, Agencija će utvrditi
postojanje obveze objavljivanja ponude za preuzimanje te naložiti poduzimanje
radnji radi objavljivanja ponude za preuzimanje. Slijedom navedenog, valjalo je
riješiti kao u točkama I. i II. izreke rješenja.
Ad V. Sukladno odredbi članka 13. stavka 3. točke 1. Zakona o preuzimanju
dioničkih društava, ponuditelj i osobe koje s njim djeluju zajednički ne mogu
ostvariti pravo glasa iz svih stečenih dionica ciljnog društva u slučaju kad,
nakon nastupanja obveze objavljivanja ponude za preuzimanje, u zakonskom roku ne
podnesu zahtjev za odobrenje objavljivanja ponude za preuzimanje, od dana kad su
došli u zakašnjenje do dana izvršenja ove obveze, pa je riješeno kao u točki
III. izreke rješenja.
Odredbom članka 49. ZPDD-a propisano je da ako ponuditelj ne objavi ponudu za
preuzimanje, pod uvjetima i na način iz ZPDD-a, svaki dioničar ciljnog društva
može putem mjesno nadležnog trgovačkog suda zahtijevati obvezno sklapanje
ugovora o prodaji dionica, pod uvjetima pod kojima je morala biti objavljena
ponuda za preuzimanje.
Ad VI. Sukladno odredbi članka 4. stavka 1. točke 4. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06, 11/07, 47/08), trgovačko društvo
Jadran-produkt d.o.o., Zagreb, Tomislavova 11 i Michael Ljubas iz Zagreba,
Savska cesta 166, obvezni su platiti administrativnu pristojbu i naknadu, pa je
riješeno kao u točki V. izreke rješenja.
Ad VII. Na temelju odredbe članka 8. stavka 3. Zakona o Hrvatskoj agenciji za
nadzor financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Sukladno odredbi članka 50. stavka 3. ZPDD-a protiv ovog rješenja žalba nije
dopuštena, ali se može pokrenuti upravni spor podnošenjem tužbe Upravnom sudu
Republike Hrvatske u roku od 30 dana od dana primitka ovog rješenja.

Klasa: UP/I-451-04/08-10/5
Urbroj: 326-321-08-5
Zagreb, 21. kolovoza 2008.

Član Uprave
**Ivan Vrljić**, v. r.

Rješenje, NN 98/2008-3013
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)